《题湖口下钟岩白云亭》
明代·韩雍

山僧凿开白云根，因之作成白云亭。亭中白云扫不尽，朝朝暮暮飞冥冥。

昔曾飞向金陵郭，映水摇城动高作。又曾飞到黄鹤楼，载却仙人入寥廓。

于今亭畔云常笼，登临便觉腾云中。天风一吹忽飘散，顷刻变化如神工。

当窗献瑞成五色，直上青霄捧红日。出户从龙作霖雨，四海苍生被膏泽。

云兮云兮尔诚奇，见尔使我增歔欷。未能乘尔帝乡去，又空望尔吴东飞。

作者简介：（1422—1478）明苏州府长洲人，字永熙。正统七年进士，授御史。巡按江西，黜贪墨吏数十人。景泰时擢广东副使，巡抚江西。劾奏宁王朱奠培不法状，后被宁王诬劾，夺官。后再起为大理少卿，迁兵部右侍郎。宪宗立，以牵累贬官。会大藤峡徭、僮等族民众起事，乃改以左佥都御史，参赞军务，督兵镇压。迁左副都御史，提督两广军务。有才略，治军严，而谤议亦易起。为中官所倾轧，乃致仕去。有《襄毅文集》。